钦定古今图书集成/历象汇编/庶征典/第036卷 > 魏
## 钦定古今图书集成/历象汇编/庶征典/第036卷 > 魏

### 文帝黄初三年客星见太微

按《三国魏志文帝本纪》，不载。　按《晋书天文志》：黄初
三年九月甲辰，客星见太微左掖门内。占曰：“客星出
太微，国有兵丧。”十月帝南征孙权。是后累有征役。
黄初四年三月，月犯心。六月，太白昼见。十一月，月晕
北斗。十二月，月犯心。

按《魏志文帝本纪》：“四年三月癸卯，月犯心中央大星。”

按《晋书天文志》：“三月癸卯，月犯心大星。” 占曰：“心为”

“天王位，王者恶之。”六月甲申，太白昼见。案刘向《五纪
论》曰：“太白少，阴弱不得专行，故以己未为界，不得经
天而行，经天则昼见。其占为兵丧，为不臣，为更王，强
国弱，小国强。”是时孙权受魏爵号，而称兵距守。其十
二月丙子，月犯心大星，占同上。　按《宋书天文志》，十
一月， 月晕北斗。《占》曰：“有大丧，赦天下。”七年五月，文帝
崩，明　即位，大赦天下。

《黄初》五年十月，太白昼见，岁星入太微。十一月，太白
又昼见。

按《魏志文帝本纪》。五年十月乙卯，太白昼见。　按《晋
书天文志》。十月乙卯，太白昼见。占同上。又“岁星入太
微。逆行积百四十九日乃出。占曰。五星入太微。从右
入三十日以上，人主有大忧。一曰有赦。”至七年五月
帝崩。明帝即位。大赦天下。　按《宋书天文志》。十一月
辛卯。太白又昼见。

《黄初》六年五月，荧惑入太微，与岁星俱犯右执法。十
月，有星孛少微。

按《魏志文帝本纪》，六年五月壬戌，荧惑入太微。　按
《晋书天文志》：五月壬戌，荧惑入太微。至壬申与岁星相及，俱犯右执法，至癸酉乃出。占曰：“从右入三十日
以上，人主有大忧。”又曰：“月五星犯左右执法，大臣有
忧。一曰：执法者诛，金火尢甚。”十一月，皇子东武阳王
鉴薨。七年正月，骠骑将军曹洪免为庶人。四月，征南
大将军夏侯尚薨。五月，帝崩。《蜀记》称：明帝问黄权曰：
“天下鼎立，何地为正？”对曰：“当验天文。”往者荧惑守心，
而文帝崩，吴蜀无事，此其验也。案《三国史》并无“荧惑
守心”之文，疑是入太微。八月，吴遂围江夏，寇襄阳。大
将军宣帝救襄阳，斩吴将张霸等，兵丧更王之应也。

又按《志》，十月乙未，有星孛于少微，历轩辕。占：“为兵。”

“丧，除旧布新之象。”时帝军广陵，辛丑，亲御甲胄观兵。
明年五月帝崩。

### 明帝太和四年太白犯岁星

按《魏志明帝本纪》，太和四年十一月，太白犯岁星。
按《晋书天文志》：十一月壬戌，太白犯岁星。《占》曰：“太白
犯五星，有大兵。”五年三月，诸葛亮以大众寇天水，时
宣帝为大将军，距退之。

太和五年五月，荧惑犯房。十一月，月犯轩辕。十二月，
月犯填星。

按《魏志明帝本纪》，五年十一月乙酉，月犯轩辕大星。
十二月甲辰，月犯填星。　按《晋书天文志》：五月，荧惑
犯房。占曰：“房四星，股肱臣将相位也。月五星犯守之，
将相有忧。”其七月，车骑将军张郃追诸葛亮，为亮所
害。十二月，太尉华歆薨。其十一月乙酉，月犯轩辕大
星。占曰：“女主忧。”

《太和》六年三月，月犯轩辕。十一月，太白昼见，有星孛
于太微。

按《魏志明帝本纪》：六年三月乙亥，月犯轩辕大星。十
一月丙寅，太白昼见，有星孛于翼，近太微上将星。
按《晋书天文志》：三月乙亥，月又犯轩辕大星。十一月
丙寅，太白昼见南斗，遂历八十馀日恒见。占曰：“吴有
兵。”明年孙权遣张弥等将兵万人，锡授公孙文懿为
燕王。文懿斩弥等，虏其众。青龙三年正月，太后郭氏
崩。　又按《志》，十一月景寅，有星孛于翼，近太微上将
星。占曰：“为兵丧。”甘氏曰：“孛彗所当之国，是受其殃。”翼
又楚分野，孙权封略也。明年，权有辽东之败。又明年，
诸葛亮入秦川，孙权发兵，缘江淮屯要冲，权自围新
城以应亮，天子东征权。

### 青龙二年二月太白犯荧惑十月月犯镇星又犯太白

按《魏志明帝本纪》，青龙二年二月乙未，太白犯荧惑。
五月，太白昼见。十月乙丑，月犯填星及轩辕。戊寅，月
犯太白。　按《晋书天文志》：二月己未，太白犯荧惑。《占》
曰：“大兵起，有大战。”是年四月，诸葛亮据渭南，吴亦起
兵应之，魏东西奔命。　又按志，十月己丑，月又犯填
星。占同上。戊寅，月犯太白。占曰：“人君死，又为兵。”景初
元年七月，公孙懿叛。二年正月，遣宣帝讨之。三年正
月，天子崩。

青龙三年三月，月犯舆鬼。五月，太白昼见。六月，填星
犯井、钺，太白又犯之。七月，月犯键闭，填星犯井。十月，
太白昼见。是岁，有长星西南流。

按《魏志明帝本纪》。“三年十月壬申。太白昼见。”　按《晋
书天文志》。“三月辛卯。月犯舆鬼。”〈按宋志俱作二年〉舆鬼，主斩
杀。占曰：“人多病，国有忧。”又曰：“大臣忧。”是年夏及冬，大
疫。四年五月，司徒董昭薨。其五月丁亥，太白昼见，积
三十馀日。以晷度推之，非秦、魏则楚也。是时诸葛亮
据渭南，宣帝与相持。孙权寇合肥，又遣陆议、孙昭等
入淮沔，天子亲东征。蜀本秦地，则为秦、魏及楚兵悉
起矣。其七月己巳，月犯键闭。《占》曰：“有火灾。”三年七月，
崇华殿灾。三年六月丁未，填星犯井钺。戊戌，太白又
犯之。《占》曰：“凡月五星犯井钺，悉为兵灾。”一曰：“斧钺用，
大臣诛。”七月己丑，填星犯东井距星。《占》曰：“填星入井，
大人忧。”行近距为行阴。其占曰：“大水，五谷不成。”景初
元年夏，大水，伤五谷。其年十月壬申，太白昼见在尾，
历二百馀日，恒昼见。占曰：“尾为燕，有兵。”十二月戊辰，
月犯钩钤。占曰：“王者忧。”　又按《志》，蜀后主建兴十三
年。〈按宋志作十二年〉诸葛亮帅大众伐魏，屯于渭南。有长星
赤而芒角，自东北西南流投亮营，三投再还，往大还
小。《占》曰：“两军相当，有大流星来走军上及坠军中者，
皆破败之征也。”九月，亮卒于军，焚营而退。群帅交怨，
多相诛残。

青龙四年闰正月，填星犯井钺。三月，犯东井，太白昼
见。五月，太白犯毕。七月，犯轩辕。十月，有星孛于大辰，
犯《宦者天纪》。

按《魏志明帝本纪》，四年春二月，太白复昼见，月犯太
白，又犯轩辕一星，入太微而出。七月甲寅，太白犯轩
辕大星。十月甲申，有星孛于大辰，乙酉，又孛于东方。
十一月己亥，彗星见，犯宦者天纪星。　按《高堂隆传》：
“是岁有星孛于大辰，隆上疏曰，凡帝王徙都立邑，皆
先定天地社稷之位，敬恭以奉之。将营宫室，则宗庙
为”先，厩库为次，居室为后。今圜丘、方泽、南北郊、明堂社稷，神位未定，宗庙之制又未如礼，而崇饰居室，士
民失业。外人咸云宫人之用，与兴戎军国之费，所尽
略齐。民不堪命，皆有怨怒。《书》曰：“天聪明自我民聪明，
天明威自我民明威。”舆人作颂，则向以五福；民怒吁
嗟，则威以六极。言天之赏罚，随民言，顺“民心也。”是以
临政务在安民为先，然后稽古之化，格于上下，自古
及今，未尝不然也。夫采椽卑宫，唐虞大禹之所以垂
《皇风》也；玉台琼室，夏癸商辛之所以犯昊天也。今之
宫室，实违礼度，乃更建立九龙，华饰过前天。彗章灼
始起于房心，犯帝座而干紫微。此乃皇天子爱陛下，
是以发教戒之象，始卒皆于尊位，殷勤郑重，欲必觉
寤陛下。斯乃慈父恳切之训，宜崇孝子祗耸之礼，以
率先天下，以昭示后昆；不宜有忽，以重天怒。　按《晋
书天文志》：闰正月己巳，填星犯井钺。三月癸卯，填星
犯东井。己巳，太白与月加景昼见。五月壬寅，太白犯
毕左股第一星。占曰：“毕为边兵，又主刑罚。”九月，凉州
塞外胡阿毕师，使侵犯诸国，西域校尉张就讨之，斩
首捕虏万计。其年七月甲寅，太白犯轩辕大星。占曰：
“女主忧。”景初元年，皇后毛氏崩。　又按《志》，十月甲申，
有星孛于大辰，长三尺。乙酉又孛于东方。十一月己
亥，彗星见，犯宦者天纪星。占曰：“大辰为天王，天下有
丧。”刘向《五纪论》曰：“《春秋》星孛于东方，不言宿者，不”加
宿也。宦者在天市为中外有兵。《天纪》为地震。孛彗主
兵丧。景初元年六月，地震。九月，吴将朱然围江夏，皇
后毛氏崩。二年正月，讨公孙文懿。三年正月，明帝崩。

### 景初元年二月月犯房七月太白昼见十月月犯荧惑

按《魏志明帝本纪》，景初元年七月辛卯，太白昼见。十
月丁未，月犯荧惑。　按《晋书天文志》，二月乙酉，月犯
房第二星。《占》曰：“将军有忧。”其七月，司徒陈矫薨。二年
四月，司徒韩暨薨。其七月辛卯，太白昼见，积二百八
十馀日。时公孙文懿自立为燕王，署置百官，发兵拒
守，宣帝讨灭之。　又按志，十月丁未，月犯荧惑。占曰：
“贵人死，二年四月，司徒韩暨薨。”

景初二年二月，月犯心。五月，又犯心。八月，彗星见张，
有星北流。十月，月犯箕，客星见危。十一月，又犯心
按《魏志明帝本纪》，“二年二月癸丑，月犯心距星，又犯
心中央大星。五月乙亥，月犯心距星，又犯中央大星。
八月癸丑，有彗星见张宿。十一月，月犯心中央大星。”

按《晋书天文志》：“二月己丑，月犯心距星，又犯中央。”

大星。五月乙亥，月又犯心距星及中央大星。案占曰：
“王者恶之。犯前星，太子有忧。”三年正月，帝崩，太子立，
卒见废。其年十月甲午，月犯箕。《占》曰：“将军死。”正始元
年四月，车骑将军黄权薨。其闰十一月癸丑，月犯心
中央大星。　又按《志》，八月，彗星见张，长三尺，逆西行，
四十一日灭，占同上。张，周分野。十月癸巳，客星见危，
逆行，在离宫北、腾蛇南。甲辰，犯宗星。己酉灭。占曰：“客
星所出有兵丧。”虚危为宗庙，又为坟墓。客星近离宫，
则宫中将有大丧，就先君于宗庙之象也。三年正月，
帝崩。　又按《志》，宣帝围公孙文懿于襄平。八月景寅
夜，有大流星长数十丈，白色有芒鬣，从首山东北流，
坠襄平城东南。占曰：“围城而有流星来走”城上，及坠
城中者破。又曰：“星坠当其下有战场。”又曰：“凡星所坠，
国易姓。”九月，文懿突围走，至星坠所，被斩，屠城，坑其
众。

### 齐王正始元年四月月犯昴十月又犯之彗星见西方犯太白羽林

按《魏志三少帝本纪》不载。　按《晋书天文志》：正始元
年四月戊午，月犯昴东头第一星。十月庚寅，月又犯
昴北第四星。《占》曰：“月犯昴，胡不安。”“二年六月，鲜卑阿
妙儿等寇西方，炖煌太守王延破之，斩二万馀级。三
年又斩鲜卑大帅及千馀级。”　又按志：“十月乙酉，彗
星见西方，在尾，长二丈，拂牵牛，犯太白，十一月甲子，
进犯”羽林。占曰：“尾为燕，又为吴牛，亦吴越之分。太白
为上将，羽林中军兵，为吴越有丧。中军兵动。”二年五
月，吴遣三将寇边。吴太子登卒。六月，宣帝讨诸葛恪
于皖，太尉满宠薨。

《正始》二年，月犯舆鬼。

《正始》三年，月犯舆鬼。

按《魏志三少帝本纪》俱不载。　按《晋书天文志》：二年
九月癸酉，月犯舆鬼西北星。三年二月丁未，又犯西
南星。占曰：“有钱令。”一曰：“大臣忧。”三年二月，太尉满宠
薨。四年正月帝加元服，赐群臣钱各有差。

正始四年十月十一月，月再犯井钺。

按《魏志三少帝本纪》不载　按《晋书天文志》。四年十
月十一月，月再犯井钺。是月宣帝讨诸葛恪。恪弃城
走。五年二月，曹爽征蜀。

正始五年，填星犯亢。

按《魏志。三少帝本纪》不载　按《晋书天文志》。五年十
一月癸巳。填星犯亢距星。占曰：“诸侯有失国者。”
正始六年，彗星见七星按《魏志三少帝本纪》不载。　按《晋书天文志》。六年八
月戊午。彗星见七星。长二尺。色白。进至张。积二十三
日灭。

正始七年七月，月犯角，荧惑犯毕。十一月，彗见于轸。
按《魏志三少帝本纪》不载。　按《晋书天文志》：七年七
月丁丑，月犯左角。占曰：“天下有兵，左将军死。”七月乙
亥，荧惑犯毕距星。占曰：“有边兵。”一曰：“刑罚用。”　又按
《志》，十一月癸亥，彗又见轸，长一尺，积百五十六日灭。
正始九年正月，月犯亢。三月，彗见于昴。七月，又见翼、
轸、填、犯键闭。

按《魏志三少帝本纪》不载。　按《晋书天文志》：九年正
月辛亥，月犯亢南星。占曰：“兵起。一曰：将军死。”七月癸
丑，填犯键闭。占曰：“王者不宜出宫下殿。”嘉平元年，天
子谒陵，宣帝奏诛曹爽等，天子野宿，于是失势。　又
按志，三月彗又见昴，长六尺，色青白，芒西南指。七月
又见翼，长二尺，进至轸，积四十二日灭。案占曰：“七星
张，为周分野，翼、轸为楚，昴为赵魏。彗所以除旧布新，
主兵丧也。”嘉平元年，宣帝诛曹爽兄弟及其党与，皆
夷三族，京师严兵。三年，诛楚王彪，又袭王凌于淮南。
淮南，东楚也。魏诸王幽于邺。

### 嘉平元年正月太白袭月六月犯东井四月犯舆鬼按魏志三少帝本纪不载 按晋书天文志嘉平元年正月甲午太白袭月宣帝奏永宁太后废曹爽等

又《按志》，六月壬戌，太白犯东井距星。占曰：“国失政。”

大臣为乱。四月辛巳，太白犯舆鬼。《占》曰：“大臣诛。”一曰：
“兵起。”

嘉平二年三月，太白犯井。五月，荧惑入南斗。十二月，
月犯舆鬼。

按《魏志》三《少帝本纪》不载。　按《王凌传》，“二年，荧惑守
南斗。凌谓斗中有星，当有暴贵者。”三年春，吴贼塞涂
水，凌欲因此发大严诸军，表求讨贼，诏报不听。凌阴
谋滋甚，遣将军杨弘以废立事告兖州刺史黄华，华、
弘连名以白太傅司马宣王，宣王乘水道讨凌，凌自
知势穷，乃乘船单出迎宣王，遣掾王彧谢罪，送印绶、
节钺。军到丘头，凌面缚水次。宣王承诏，遣主簿解缚
反服见凌，慰劳之，还印绶节钺遣步骑六百人送还
京都。凌至顷，饮药死。

〈注〉《魏略》曰：“凌闻东平民浩详知星，呼问详。详疑凌有所挟，欲悦其意，不言吴当有死丧，而言淮南，楚分也。今吴楚同占，当有王者兴。故凌计遂定。”

按《晋书天文志》：“三月己未，太白又犯井距星。三年七
月，王凌与楚王彪有谋，皆伏诛。人主遂卑。”　又按志，
吴孙权赤乌十三年夏五月，日北至，荧惑逆行入南
斗。秋七月，犯魁第三星。而东《汉晋春秋》云逆行。案占，
“荧惑入南斗，三月，吴王死。”一曰：“荧惑逆行，其地有死
君。”太和二年权薨，是其应也。故《国志》书于吴。是时，王
凌谋立楚王彪，谓斗中有星，当有暴贵者。以问知星
人浩详。详疑有故，欲悦其意，不言吴有死丧，而言淮
南楚分，吴楚同占，当有王者兴。故凌计遂定。　又按：
志，十二月〈宋志作十月〉景申，月犯舆鬼。

嘉平三年四月，月犯井。五月，犯亢。七月，犯鬼。九月，又
犯之。十月，荧惑犯亢。十一月，有星孛于营室。

按《魏志三少帝本纪》不载　按《晋书天文志》：三年四
月戊寅，月犯东井。五月甲寅，月犯亢距星。占曰：“军将
死。”一曰：“为兵。”是月王凌楚王彪等诛。七月，皇后甄氏
崩。四年三月，吴将为寇，镇东将军诸葛诞破走之。其
年七月己巳，犯舆鬼。九月乙巳，又犯之。十月癸未，荧
惑犯亢南星。占曰：“臣有乱。”是年十一月癸亥，有星孛
于营室，西行，积九十日灭。占曰：“有兵丧。室为后宫，后
宫且有乱。”

嘉平四年二月，彗星见。十一月，月犯鬼。

按《魏志三少帝本纪》不载。　按《晋书天文志》：“四年十
一月丁未，月又犯鬼积尸。”　又按志，“二月丁酉，彗星
见西方，在胃，长五六丈，色白，芒南指贯参，积二十日
灭。”

嘉平五年六月，太白犯角，月犯箕。七月，月犯井钺，又
犯鬼。十一月，月犯东井，彗又见于轸。

按《魏志三少帝本纪》不载。　按《晋书天文志》：五年六
月戊午，太白犯角。《占》曰：“群臣有谋不成。”庚辰，月犯箕
星。《占》曰：“将军死。”七月，月犯井钺。丙午，月又犯鬼西北
星。《占》曰：“国有忧。”十一月癸酉，月犯东井距星。《占》曰：“将
军死。”　又按《志》：十一月，彗星又见轸，长五丈，在太微
左执法西，东南指，积百九十日灭。案《占》，胃，兖州之分
野，参主兵，太微天子庭，执法为执政。孛彗为兵丧，除
旧布新之象。

嘉平六年，白气经天。

按《魏志三少帝本纪》不载。　按《王朗传》，朗子肃为河
南尹。“嘉平六年，白气经天，大将军司马景王问肃其
故，肃答曰：‘此蚩尢之旗也，东南其有乱乎？君若修己
以安百姓，则天下乐安者归德，倡乱者先亡矣’。”

====高贵乡公正元元年白气出南斗星茀于斗牛====按《魏志三少帝本纪》，不载。　按《晋书天文志》：“正元元
年正月，镇东将军毋丘俭、扬州刺史文钦反兵，俱败，
诛死。二月，李丰及弟翼、后父张缉等谋乱，事泄，悉诛
皇后。张氏废。”九月，帝废为齐王。蜀将姜维攻陇西，车
骑将军郭淮讨破之。十一月，白气出南斗侧，广数丈，
长竟天。王肃曰：“蚩尤之旗也，东南其有乱乎？”

正元二年正月，彗星见。二月，荧惑犯东井。

按《魏志三少帝本纪》，不载。　按《晋书天文志》：二年正
月，有彗星见于吴越分，西北竟天。镇东大将军毋丘
俭等据淮南叛，景帝讨平之。案占，蚩尤旗见王者征
伐四方。自后又征淮南，西平巴蜀。是岁，吴主孙亮五
凤元年也。斗牛，吴、越分。案占：吴有兵丧，除旧布新之
象也。太平三年，孙𬘭盛兵围宫，废亮为会稽王。故《国
志》又书于吴也。淮南东江同扬州之地，故于时变见
吴楚之分，则魏之淮南多与吴同灾，是以毋丘俭以
孛为己应，遂起兵而败。后三年即魏甘露二年，诸葛
诞又反淮南，吴遣将救之。及城陷，诞众与吴兵死没
各数万人，犹前长星之应也。　又按《志》，二月戊午，荧
惑犯东井北辕西头第一星。

### 甘露元年七月荧惑犯井钺八月月犯箕

按《魏志三少帝本纪》不载　按《晋书天文志》：“甘露元
年七月乙卯，荧惑犯东井钺星。壬戌，月又犯钺星。八
月辛亥，月犯箕。吴孙亮废。”

《甘露》二年三月庚子，太白犯东井，岁星，又犯之。六月，
月犯心。八月，岁星犯井钺。九月，岁星乘井、钺。十月，太
白犯亢。十一月，彗星见两角间。

按《魏志三少帝本纪》。不载　按《晋书天文志》二年。〈宋书
作三年〉三月庚子，太白犯东井。占曰：“国失政，大臣为乱。”
是夜岁星又犯东井。占曰：“兵起。”至景元元年高贵乡
公败。　又按《志》，六月己酉，月犯心中央大星。八月壬
子，岁星犯井钺。九月庚寅，岁星逆行乘井钺。十月丙
寅，太白犯亢距星。占曰：“逆臣为乱，人君忧。”景元元年
五月有成济之变，及诸葛诞诛，皆其应也。　又按《志》，
十一月，彗星见角，色白。占曰：“彗星见两角间，色白者
军起不战，邦有大丧。”景元元年，高贵乡公为成济所
害。

甘露三年四月，岁星犯舆鬼，十月，客星见太微。
按《魏志三少帝本纪》不载。　按《晋书天文志》：三年八
月壬辰，岁星犯舆鬼锧星。占曰：“斧锧用，大臣诛。”四年
四月甲申，岁星又犯舆鬼东南星。《占》曰：“鬼东南星主
兵。木入鬼，大臣诛。”景元元年，杀尚书王经。　又按志，
甘露四年十月丁丑，客星见太微中，转东南行，历轸
宿，积七日灭。占曰：“客星出太微，有兵丧。”景元元年，高
贵乡公被害。

### 陈留王景元元年月犯建星

按《魏志三少帝本纪》不载。　按《晋书天文志》：景元元
年二月，月犯建星。案占，“月五星犯建星，大臣相谮。”是
后锺会、邓艾破蜀，会谮艾。

景元二年，荧惑犯右执法。

按《魏志三少帝本纪》。不载　按《晋书天文志》。二年四
月。荧惑入太微。犯右执法。占曰：“人主有大忧。”一云。“大
臣忧。”

景元三年，彗星见亢。

按《魏志三少帝本纪》，不载。　按《晋书天文志》：三年十
一月壬寅，彗星见亢，色白，长五寸，转北行，积四十五
日灭。占曰：“为兵丧。”一曰：“彗星见亢，天子失德。”四年，锺
会、邓艾伐蜀，克之，二将反乱皆诛。

景元四年六月，大流星二，分流南北。十月，岁星守房。
按《魏志三少帝本纪》不载。　按《晋书天文志》：四年六
月，有大流星二，并如斗，见西方，分流南北，光照地，隆
隆有声。案占，流星为贵使，星大者使大。是年锺、邓克
蜀，二星盖二帅之象。二帅相背，又分流南北之应。锺
会既叛，三军愤怒，隆隆有声，兵将怒之征也。　又按
《志》，“十月，岁星守房。占曰：‘将相忧’。”一云：“有大赦。”明年，邓
艾锺会皆夷灭，赦蜀土。五年，帝逊位。

### 咸熙二年彗星见王良

按《魏志三少帝本纪》，不载。　按《晋书天文志》：“咸熙二
年五月，彗星见王良，长丈馀，色白，东南指，积十二日
灭。占曰：‘王良天子御驷，彗星埽之，禅代之表，除旧布
新之象也。色白为丧’。”王良在东壁宿，又并州之分野。
八月，文帝崩，十二月，武帝受魏禅。